Glæsilegar og dýrmætar fjaðraflugur Harðar Filipssonar , fluguhnýtara , eru birtar í blaðinu en hann á verðmætt safn flugna sem hafa ekki komið mörgum fyrir sjónir til þessa . Flugurnar leika í höndum Harðar sem hnýtir þær að hætti gömlu meistaranna . Forsíðu blaðsins prýðir Green Highlander sem Hörður er við það að leggja lokahönd á en hann á einstakt safn flugna sem aðalsmaðurinn Traherne hannaði á sínum tíma og kom með eins og sprengja inn á markaðinn undir lok 19. aldar . Veiðimaðurinn rýnir í hvernig innlendur veiðileyfamarkaður varð til á síðustu áratugum og hvernig stangveiði varð að almenningsíþrótt á Íslandi . Við kynnum okkur söguna og fágætt veiðistangastafn Ólafs Vigfússonar sem á verslunina í dag ásamt eiginkonu sinni Maríu Önnu Clausen . Kvennadeild SVFR lætur sífellt meira að sér kveða og í Veiðimanninum er fjallað um veiðiferð deildarinnar næsta sumar . Ungir veiðimenn segja frá sínum fyrstu köstum en þeir fóru með gamlar græjur langafa síns í Elliðavatn og byrjuðu að veiða þrátt fyrir að foreldrar þeirra væru algjörlega lausir við áhuga á stangveiði . Í dag eru þeir með ört vaxandi veiðidellu og einstaklega efnilegir . Veiðimaðurinn lærir að lesa vatn með Sigurði Héðni sem hefur fært til bókar áratuga veiðireynslu sína á bakkanum og rýnt er í nýja bók um Hofsá og Sunnudalsá . Matreiðslumeistararnir Viktor Örn Andrésson , sem rekur veiðihús SVFR , og Hinrik Örn Lárusson reiða fram hátíðarrétti sem sóma sér vel hvort sem er um jól eða áramót . Veiðimenn með valkvíða fyrir matseðli komandi hátíða geta því leitað í smiðju þeirra . Ýmislegt fleira spennandi er borið á borð í blaðinu . Vetrarblað Veiðimannsins er nr. 209 en það hefur komið út frá árinu 1940 og frætt og kætt fjölmargar kynslóðir veiðimanna í áratugi . Hægt er að kaupa eintök af blaðinu á skrifstofu SVFR á opnunartíma en skynsamlegast er að gerast áskrifandi með tölvupósti á svfr@svfr.is . Áskrift að blaðinu er innifalin í félagsgjaldi SVFR en blaðið kemur út tvisvar á ári . Því ekki að bætast í hópinn ?